คลังบี้หน่วยงานรัฐ เบิกจ่ายโค้งสุดท้าย
คลังเร่งหน่วยงานรัฐ เร่งเบิกจ่ายก้อนโตโค้งสุดท้าย กระตุ้นเศรษฐกิจครึ่งปีหลัง
16 มี.ค. 2559

คลังเร่งหน่วยงานรัฐ เร่งเบิกจ่ายก้อนโตโค้งสุดท้าย กระตุ้นเศรษฐกิจครึ่งปีหลัง
นายวิสุทธิ์ ศรีสุพรรณ รมช.คลัง เป็นประธานการประชุมติดตามผลการดำเนินงานและการเบิกจ่ายเงินของส่วนราชการและรัฐวิสาหกิจที่มีรายจ่ายลงทุนสูง จำนวน 25 หน่วยงาน เปิดเผยว่า ได้ประชุมผู้บริหารหน่วยงานที่เกี่ยวข้องร่วมการประชุม เพื่อเร่งรัดการก่อหนี้ให้เป็นไปตามมติคณะรัฐมนตรี (ครม.) เมื่อวันที่ 2 ก.พ. 2559 ที่กำหนดให้ต้องก่อหนี้ให้แล้วเสร็จภายในเดือน มี.ค. 2559 หากไม่สามารถดำเนินการได้ให้ส่งคืนงบประมาณ
ทั้งนี้ จากข้อมูล ณ วันที่ 4 มี.ค. 2559 ส่วนราชการที่มีรายจ่ายลงทุนสูง จำนวน 12 แห่ง เบิกจ่ายแล้วรวม 5.1 หมื่นล้านบาท จากวงเงินลงทุน 2.4 แสนล้านบาท ส่วนรัฐวิสาหกิจที่มีรายจ่ายลงทุน จำนวน 13 หน่วยงาน เบิกจ่ายแล้วรวม 4.3 หมื่นล้านบาท จากวงเงินลงทุน 3 แสนล้านบาท
ทั้งนี้ ที่ประชุมได้สั่งการให้ทุกหน่วยงานเร่งรัดการก่อหนี้ และการเบิกจ่ายเงินเพื่อเร่งให้เม็ดเงินเข้าสู่ระบบเศรษฐกิจให้มากที่สุดในช่วงครึ่งปีหลังของปีงบประมาณ ซึ่งจะช่วยกระตุ้นการบริโภคตามนโยบายเร่งด่วนของรัฐบาล รวมทั้งเพื่อให้เป็นไปตามมาตรการในการเร่งรัดการใช้จ่ายเงินต่อไป
สำหรับภาพรวมการเบิกจ่ายงบประมาณปี 2559 ถึงสิ้นเดือน ก.พ. 2559 วงเงิน 2.7 ล้านล้านบาท เบิกจ่ายได้ 1.18 ล้านล้านบาท หรือ 43.65% สำหรับงบลงทุนวงเงิน 5.3 แสนล้านบาท เบิกจ่ายได้ 1.17 แสนล้านบาท หรือ 22% ขณะที่งบลงทุนเหลื่อมปี 3.07 แสนล้านบาท เบิกจ่ายได้ 1.24 แสนล้านบาท หรือ 40.34%
นอกจากนี้ ราชกิจจานุเบกษาได้ประกาศเผยแพร่ พ.ร.บ.งบประมาณรายจ่ายเพิ่มเติมปี 2559 วงเงิน 5.6 หมื่นล้านบาท แบ่งเป็นการตั้งงบกลางเพิ่มเติม 3.2 หมื่นล้านบาท การตั้งงบเพิ่มเติมให้กระทรวงเทคโนโลยีสารสนเทศและการสื่อสาร 1.5 หมื่นล้านบาท และชดใช้เงินคงคลัง 8,300 ล้านบาท